EFTA-Tilsynsmyndighedens henstilling

nr. 68/00/KOL

af 24. marts 2000

om et koordineret program for den offentlige kontrol med levnedsmidler for 2000

EFTA-TILSYNSMYNDIGHEDEN -

som henviser til EØS-aftalen, særlig artikel 109 og protokol 1 dertil,

som henviser til tilsyns- og domstolsaftalen, særlig artikel 5, stk. 2, litra b), og protokol 1 dertil,

som henviser til den retsakt, der er omhandlet i punkt 50 i kapitel XII i bilag II til EØS-aftalen om offentlig kontrol med levnedsmidler (Rådets direktiv 89/397/EØF af 14. juni 1989 om offentlig kontrol med levnedsmidler)(1), særlig artikel 14, stk. 3,

som har hørt det EFTA-levnedsmiddeludvalg, der bistår EFTA-Tilsynsmyndigheden, og

som tager følgende i betragtning:

Med henblik på at sikre, at Det Europæiske Økonomiske Samarbejdsområde fungerer forsvarligt, er det nødvendigt at tilrettelægge samordnede levnedsmiddelkontrolprogrammer i EØS.

I sådanne programmer lægges der vægt på overholdelse af de levnedsmiddelbestemmelser, der gælder i henhold til EØS-aftalen, beskyttelse af folkesundheden, forbrugernes interesser og loyal forretningspraksis.

Efter artikel 3 i den retsakt, der er omhandlet i punkt 54n i kapitel XII i bilag II til EØS-aftalen (Rådets direktiv 93/99/EØF af 29. oktober 1993 om supplerende bestemmelser vedrørende offentlig kontrol med levnedsmidler)(2), skal de i artikel 7 i direktiv 89/397 omhandlede laboratorier opfylde kriterierne i den europæiske standard i serie EN 45000. Kun sådanne laboratorier kan betragtes som egnede til at gennemføre analyser inden for det koordinerede program for offentlig kontrol.

Resultaterne af den samtidige gennemførelse af nationale programmer og koordinerede programmer kan give oplysninger og erfaring, som kan danne grundlaget for fremtidige kontrolaktiviteter.

Liechtenstein skal overholde bestemmelserne i de retsakter, der er omhandlet i kapitel XII i bilag II til EØS-aftalen, fra den 1. januar 2000. Liechtenstein er derfor omfattet af denne henstilling for 2000.

Europa-Kommissionen henstillede i sin henstilling af 22. februar 2000 vedrørende et koordineret program for offentlig levnedsmiddelkontrol i 2000 til medlemsstaterne i EU, at de anvender et tilsvarende program -

HENSTILLER:

1. Det henstilles, at Island, Liechtenstein og Norge i 2000 foretager kontrol, hvor dette er påkrævet, bl.a. udtager stikprøver og lader disse analysere på laboratorier, foretager revision af regnskaber og/eller inspektion på stedet for at overvåge, om følgende EØS-retsakter og foranstaltninger overholdes:

a) artikel 3, stk. 2, i den retsakt, der er omhandlet i punkt 54j i kapitel XII i bilag II til EØS-aftalen (Rådets direktiv 93/43/EØF af 14. juni 1993 om levnedsmiddelhygiejne)(3) vedrørende anvendelse af HACCP-principperne i visse typer levnedsmiddelvirksomheder

b) kapitel IV, stk. 2, i bilaget til direktiv 93/43 vedrørende bulktransport af levnedsmidler

c) den rektsakt, der er omhandlet i punkt 53 i kapitel XII i bilag II til EØS-aftalen (Rådets direktiv 90/496/EØF af 24. september 1990 om næringsdeklaration af levnedsmidler)(4) vedrørende oplysninger om næringsindholdet i mælkedrikke med frugtsmag, yoghurt og læskedrikke.

2. Selv om antallet af stikprøver og/eller inspektioner ikke er blevet fastsat, bør Island, Liechtenstein og Norge sikre, at antallet heraf er tilstrækkeligt til at give et overblik over den pågældende vare i hvert enkelt land. Der vil blive stillet forslag til analysemetoder.

3. Island, Liechtenstein og Norge bør fremskaffe de ønskede oplysninger og benytter i denne forbindelse oplysningsskemaerne i bilaget for derved at sikre en bedre sammenlignelighed af resultaterne.

4. Levnedsmidler, som analyseres i medfør af dette program, bør forelægges laboratorier, der opfylder bestemmelserne i artikel 3 i direktiv 93/99.

5. HACCP i visse levnedsmiddelvirksomheder

5.1. Programmets omfang

Ifølge artikel 3, stk. 2, i direktiv 93/43 skal levnedsmiddelvirksomheder, som er omfattet af direktivet, anvende visse principper fra HACCP-systemet (Hazard Analysis and Critical Control Points - risikoanalyse af kritiske kontrolpunkter) samt de generelle hygiejnekrav i direktivets bilag. Siden direktivet trådte i kraft i december 1995, har levnedsmiddelvirksomheder været forpligtet til at indføre systemer til analyse af og kontrol med levnedsmiddelfarer. Systemerne kan baseres på erhvervslivets frivillige retningslinjer for god hygiejnepraksis, hvor sådanne forefindes. Ifølge artikel 5 i direktiv 93/43 skal Island, Liechtenstein og Norge tilskynde til udvikling af frivillige sektordelte retningslinjer for god hygiejnepraksis, som for den pågældende sektor fastsætter de generelle hygiejneprincipper i direktivets bilag og kravene om at anvende HACCP-principperne i artikel 3, stk. 2.

Artikel 3, stk. 2, i direktiv 93/43 finder anvendelse på alle levnedsmiddelvirksomheder, som er omfattet af direktivet, uanset virksomhedsstørrelse eller -type. Da en bred vifte af virksomheder skal opfylde disse bestemmelser, er der af hensyn til resultaternes sammenlignelighed udvalgt nærmere bestemte typer og størrelser af levnedsmiddelvirksomheder. Denne udvælgelse er ikke på nogen måde udtryk for, at nogle levnedsmiddelvirksomheder i højere grad skal opfylde denne bestemmelse end andre.

5.2. Metode

De kompetente myndigheder på Island og i Liechtenstein og Norge skal rutinemæssigt besigtige følgende kategorier levnedsmiddelvirksomheder, der er omfattet af direktiv 93/43:

a) storkøkkener og cateringsvirksomheder

b) slagtere i detailhandelen, som sælger direkte til forbrugerne.

Resultaterne af denne kontrol skal anføres i rapportformularerne, som findes i bilaget.

6. Bulktransport af levnedsmidler

6.1. Programmets omfang

Kapitel IV i bilaget til direktiv 93/43 foreskriver udtrykkeligt, at bulktransport af levnedsmidler i flydende form eller i form af granulat eller pulver skal foregå i beholdere og/eller containere/tanke, der er forbeholdt transport af levnedsmidler. Kommissionen har vedtaget undtagelsesbestemmelser, der er blevet en del af EØS-aftalen, for to levnedsmiddeltyper, når disse transporteres ad søvejen: spiselige olier og fedtstoffer samt råsukker. Denne del af det koordinerede program er udarbejdet med henblik på at efterprøve, om levnedsmidler, som ikke er omfattet af undtagelsesbestemmelserne i henhold til artikel 4 i direktiv 93/43, opfylder kravene til transport.

6.2. Metode

Resultaterne af følgende kontroller skal anføres i rapportformularerne, som findes i bilaget:

- Hos producenter af levnedsmidler i bulk af ikke-animalsk oprindelse (olie, mel, stivelse osv.) skal der foretages kontrol for at tjekke transportbeholdernes stand, vedligeholdelse og renhed ifølge de generelle bestemmelser i kapitel IV i bilaget til direktiv 93/34, og en rapport opbevares. Det skal kontrolleres, om producenten har indført tilfredsstillende procedurer for at sikre, at transportbeholdere eller fartøjer, der anvendes til transport af levnedsmidlerne, kun anvendes til levnedsmidler.

- Der skal foretages kontrol hos transportørerne for ved gennemgang af transportdokumenter og ved inspektion på stedet at kontrollere, hvilke varetyper der transporteres.

7. Næringsdeklaration

7.1. Programmets omfang

I direktiv 90/496 er der fastsat særlige mærkningskrav for næringsindholdet i et levnedsmiddel, når mærkningen eller præsentationen af levnedsmidlet oplyser om næringsindholdet. Levnedsmidler bestemt til særlig ernæring i henhold til den retsakt, der er omhandlet i punkt 51 i kapitel XII i bilag II til EØS-aftalen (Rådets direktiv 89/398/EØF af 3. maj 1989 om indbyrdes tilnærmelse af medlemsstaternes lovgivning om levnedsmidler bestemt til særlig ernæring(5)), undtages fra denne bestemmelse.

7.2. Metode

Der skal udtages stikprøver af to kategorier levnedsmidler: frugt- og grøntsagsjuice samt mælkedrikke og yoghurt med frugtsmag, som ifølge mærkningen indeholder visse næringsstoffer, for at efterprøve, om mærkningen er berettiget, og om ordlyden er i overensstemmelse med direktiv 90/496. De udtagne prøver skal derudover analyseres for at efterprøve, om de værdier, der er angivet i mærkningen, er korrekte eller inden for accepterede tolerancer. Resultaterne skal anføres i rapportformularerne, som findes i bilaget.

Udfærdiget i Bruxelles, den 24. marts 2000.

På EFTA-tilsynsmyndighedens vegne

Hannes Hafstein

Medlem af kollegiet

(1) Herefter refereret til som "direktiv 89/397".

(2) Herefter refereret til som "direktiv 93/99".

(3) Herefter refereret til som "direktiv 93/43".

(4) Herefter refereret til som "direktiv 90/496".

(5) Herefter refereret til som "direktiv 89/398".

BILAG

>PIC FILE= "L_2000274DA.004502.EPS">

>PIC FILE= "L_2000274DA.004601.EPS">

>PIC FILE= "L_2000274DA.004701.EPS">

>PIC FILE= "L_2000274DA.004702.EPS">

>PIC FILE= "L_2000274DA.004801.EPS">

>PIC FILE= "L_2000274DA.004901.EPS">